text: Hollænder idømt 14 års fængsel i narkosag
  31 juli 2014 kl. 14.47
  En 41-årig mand fra Holland blev i dag idømt 14 års fængsel og udvisning. Retten i Sønderborg fandt ham skyldig i at have indsmuglet 27 kilo amfetamin, cirka 200 gram amfetamin og et kilo MDMA.
  
  
  Ved hjælp af et skjult rum under gulvet i bilen kunne den 41-årige Hollænder smugle en stor mængde narkotika ind i landet. Men da han blev standset i en rutinemæssig kontrol, fattede politiet straks mistanke.
  Syd- og Sønderjyllands Politi standsede bilen den 20. februar 2014 på Frøslev Motorvejen i Padborg. Her foretog de en ransagning af bilen, blandt andet med narkohunde. Her fandt de frem til det skjulte rum under bilen.
  - Det er en meget stor mængde narkotika, og på gadeplan med gennemsnitsstyrke, så svarer det til små 100 kilo narkotika med en gadeplansværdi i omegnen af 13.000.000 kr., siger anklagerfuldmægtig Sune Løvtrup fra anklagemyndigheden hos Syd- og Sønderjyllands Politi.
  Manden har udbedt sig betænkningstid i forhold til anke af dommen og blev varetægtsfængslet efter retsmødet.
  